Ο **Μαρσέλο ντος Σάντος** (γεννημένος 17 Μαΐου 1975 στο Καμπίνα Γκράντε, Βραζιλία), περισσότερο γνωστός ως **Μαρσελίνιο Παραΐμπα** ή απλώς **Μαρσελίνιο**, είναι Βραζιλιάνος πρώην διεθνής ποδοσφαιριστής και νυν προπονητής. 

Στη Βραζιλία, είναι επίσης γνωστός ως Μαρσελίνιο Παραΐμπα, ως αναφορά στην Πολιτεία στην οποία γεννήθηκε. Ήταν αδιαμφισβήτητα ένας από τους κορυφαίους δημιουργικούς μέσους της Μπουντεσλίγκα, λόγω της υψηλής τεχνικής του κατάρτισης, στην οποία περιλαμβάνονταν η ακρίβεια στις πάσες του, οι πλούσιες τεχνικές του ικανότητες, καθώς και το υψηλό επίπεδο των ντριμπλών του.

Καριέρα
-------

Ο Μαρσελίνιο Παραΐμπα ξεκίνησε την καριέρα του από την Καμπινένσε, στην Παραΐμπα, με την οποία και κατέκτησε δύο τίτλους πρωταθλήματος. Μεταξύ του 1994 και του 1995, αγωνίστηκε με τα χρώματα της Σάντος. Δύο χρόνια αργότερα, ωστόσο, πέτυχε να καθιερωθεί ποδοσφαιρικά στη Σάο Πάολο, με την οποία και κατέκτησε δύο φορές το κρατικό πρωτάθλημα, προτού πωληθεί στη Μαρσέιγ.

Πέρασε μόλις έναν χρόνο στη Γαλλία, ενώ το 2001 επέστρεψε στη Βραζιλία προκειμένου να αγωνιστεί με την Γκρέμιο, με τα χρώματα της οποίας και άρχισε να φτάνει στο απόγειο της καριέρας του. Εκείνη την περίοδο, ο Μαρσελίνιο Παραΐμπα ήταν γνωστός ως "Μαρσελίνιο Παραούτσο" από τους οπαδούς του συλλόγου, λόγω της παρουσίας του στην ομάδα. Αναδείχθηκε πρωταθλητής και πρώτος σκόρερ του Καμπεονάτο Γκαούτσο, όπου και πέτυχε ένα τέρμα στην επαναληπτική αναμέτρηση του τελικού απέναντι στην Κορίνθιανς, ωστόσο δεν αγωνίστηκε στο πρωτάθλημα εκείνη τη χρονιά, καθώς υπέγραψε συμβόλαιο διάρκειας πέντε ετών με τη Χέρτα Βερολίνου.

Ο Μαρσελίνιο αγωνίστηκε για λογαριασμό της Χέρτα από το 2001 έως το 2006. Θεωρείται ως ένας εκ των κορυφαίων παικτών στην ιστορία του συλλόγου, ενώ έγινε εκεί γνωστός για την υψηλή τεχνική του κατάρτιση, αγωνιζόμενος ως δημιουργικός μέσος και ηγέτης και όντας τοποθετούμενος στον χώρο του κέντρου και της επίθεσης. Επιπλέον, είχε την ευθύνη της εκτέλεσης των φάουλ, των κόρνερ, καθώς και των πέναλτι για την ομάδα. Σήμα κατατεθέν της προσωπικότητας του συγκεκριμένου ποδοσφαιριστή ήταν τα, συνήθως, ιδιαίτερης αισθητικής παπούτσια του και τα, συνήθως, πολύχρωμα μαλλιά του. Πραγματοποίησε συνολικά πέντε διεθνείς συμμετοχές με την Εθνική Βραζιλίας, στη διάρκεια των οποίων πέτυχε συνολικά ένα τέρμα. Στις αρχές της σεζόν 2006-07, αποφάσισε από μόνος του να επεκτείνει τον χρόνο των θερινών διακοπών του κατά εννέα ημέρες, κάτι που οδήγησε σε χαμηλών τόνων αντιπαράθεσή του με την τεχνική και διοικητική ηγεσία του συλλόγου. Έπειτα από δηλώσεις του Μαρσελίνιο, στη διάρκεια των αμέσως επόμενων ημερών, οι οποίες προκάλεσαν ερωτήματα αναφορικά με την παραμονή του ή όχι στη Χέρτα, ο ίδιος έθεσε τέλος στο συμβόλαιό του με τον σύλλογο, υπογράφοντας, στη συνέχεια, συμβόλαιο διάρκειας τριών ετών με την τουρκική Τραμπζονσπόρ έναντι ποσού ύψους περίπου 2,5 εκατομμυρίων ευρώ.

Τον Αύγουστο του 2008, ο Μαρσελίνιο Παραΐμπα επέστρεψε στη Βραζιλία προκειμένου να αγωνιστεί με τα χρώματα της Φλαμένγκο. Στις 6 Μαρτίου 2009, η Κορίτιμπα ανακοίνωσε την απόκτησή του με ελεύθερη μεταγραφή έως το τέλος της σεζόν, καθώς ο Μαρσελίνιο ολοκλήρωσε το συμβόλαιό του με τη Φλαμένγκο. Έπειτα από τον υποβιβασμό της Κορίτιμπα, υπέγραψε εκ νέου στη Σάο Πάολο στις 18 Δεκεμβρίου 2009. Στις 9 Αυγούστου 2010, παραχωρήθηκε υπό τη μορφή δανεικού στη Σπορτ έως το τέλος της σεζόν 2010, ενώ το συμβόλαιό του επεκτάθηκε έως τη λήξη της σεζόν 2011.

Διακρίσεις
----------

* **Καμπινένσε**
	+ Κρατικό Πρωτάθλημα Παραΐμπα: 1991, 1993
* **Σάο Πάολο**
	+ Κρατικό Πρωτάθλημα Σάο Πάολο: 1998, 2000
* **Γκρέμιο**
	+ Κρατικό Πρωτάθλημα Ρίο Γκράντε ντο Σουλ: 2001
	+ Κύπελλο Βραζιλίας: 2001
* **Χέρτα Βερολίνου**
	+ Λιγκ Καπ Γερμανίας: 2001, 2002
* **Μπόα**
	+ Τάσα Μίνας Ζεράις: 2012

Δείτε επίσης
------------

* Κατάλογος ποδοσφαιριστών ανδρών με τις περισσότερες επίσημες εμφανίσεις

Παραπομπές
----------

1. ↑  «Marcelinho Paraíba's profile». Soccerway. 21 Ιουνίου 2016. Ανακτήθηκε στις 21 Ιουνίου 2016.
2. ↑  «Flamengo acerta com meia Marcelinho Paraíba» (στα Πορτογαλικά). Terra Esportes. 10 Αυγούστου 2008. Ανακτήθηκε στις 10 Αυγούστου 2008.
3. ↑  «Coxa e Marcelinho perto de acerto» (στα Πορτογαλικά). coritiba.com.br. 6 Μαρτίου 2009. Αρχειοθετήθηκε από το πρωτότυπο στις 10 Μαρτίου 2009. Ανακτήθηκε στις 2 Οκτωβρίου 2010.
4. ↑  «Marcelinho Paraíba deixa o São Paulo e acerta para reforçar o Sport» (στα Πορτογαλικά). Esporte. 9 Αυγούστου 2010. Ανακτήθηκε στις 2 Οκτωβρίου 2010.
5. 1 2 3 4  «Biografias – Marcelinho Paraíba» (στα Πορτογαλικά). Uol Esporte. Ανακτήθηκε στις 20 Μαρτίου 2015.
6. ↑  «Boa Esporte segura o Leão e é campeão da Taça Minas Gerais 2012» (στα Πορτογαλικά). www.hojeemdia.com. 9 Δεκεμβρίου 2012. Ανακτήθηκε στις 20 Μαρτίου 2015.

Εξωτερικοί σύνδεσμοι
--------------------

* Marcelinho στο fussballdaten.de (Γερμανικά)
* Προφίλ του Μαρσελίνιο Παραΐμπα στο weltfussball.de (Γερμανικά)
* Μαρσελίνιο Παραΐμπα στην ιστοσελίδα National-Football-Teams.com
* Προφίλ του Μαρσελίνιο στο Flamengo.com.br (Πορτογαλικά)
* (Αγγλικά) Προφίλ Μαρσελίνιο Παραΐμπα στο Soccerway


|  |  |
| --- | --- |
| CC-BY-SA Μετάφραση | Στο λήμμα αυτό έχει ενσωματωθεί κείμενο από το λήμμα Marcelinho Paraíba  της Αγγλικής Βικιπαίδειας, η οποία διανέμεται υπό την GNU FDL και την CC-BY-SA 4.0. (ιστορικό/συντάκτες). |